सभागार खचाखच भरल छल । मंचपर जादूगर अजब-गजब खेल देखा रहल छल । असम्भव काजकेँ सम्भव होइत देख लोक छगुन्तामे छल । खेल खतम भेलै । पत्रकार जादूगरकेँ पूछऽ लागलै"अहाँ बिना कोनो शुल्क लेने जादू किए देखबै छी ? टाका किए नै लैत छी ? "
जादूगर मुस्कुराइत बाजल "नै बुझलियै । हम जादू नै देखबै छीयै । हम तँ देखबै छीये जे जँ आँखिक सामने एते भीड़केँ एकटा अनचिन्हार द्वारा ठकल जा सकैछ तँ चिन्हार लोक कतेक ठकै हेतै ! हम तँ जादूक माध्यम बना कऽ लोकक आँखिपर लागल अन्हरजाली हटेबाक प्रयास करैत छी । "
पत्रकार सब संतुष्ठ भऽ चलि गेल । 